b'\n_START_ARTICLE_\nHermann Graf\n_START_SECTION_\nBiografia\n_START_PARAGRAPH_\nHermann Graff va n\xc3\xa9ixer a Engen (Baden-W\xc3\xbcrttemberg). Nascut en una fam\xc3\xadlia de recursos modestos, i amb una escolaritzaci\xc3\xb3 justa, va ser aprenent de many\xc3\xa0 i despr\xc3\xa9s treball\xc3\xa0 com a clergue. Graf era un jugador h\xc3\xa0bil de futbol, jugant com a porter (de no hagu\xc3\xa9s estat per la guerra, segurament hagu\xc3\xa9s pogut arribar a ser internacional). Igual que molts altres joves alemanys, va obtenir la seva llic\xc3\xa8ncia com a pilot de planador (1932), la qual cosa li permet\xc3\xa9 ser acceptat per rebre l\'entrenament b\xc3\xa0sic de pilot d\'avions de motor el 1936, ingress\xc3\xa0 a la Luftwaffe, seguint all\xc3\xa0 cursos avan\xc3\xa7ats de pilotatge entre 1936 i 1938, enmig d\'una intensa activitat de l\'expansi\xc3\xb3 de l\'arma a\xc3\xa8ria a l\'Alemanya Nazi.\n_START_SECTION_\nSegona Guerra Mundial\n_START_PARAGRAPH_\nDespr\xc3\xa9s del seu ingr\xc3\xa9s va ser destinat al Jagdgeschwader 51 (II./JG-51), una esquadrilla de caces equipada amb Messerschmitt Bf 109 E1, amb rang de Unteroffizier (sergent). Durant la batalla de Fran\xc3\xa7a de 1940 va efectuar 21 sortides de patrulla per la frontera germano-francesa, sense arribar ni tan sols a disparar ni un sol tret durant la "Guerra de Broma". El 20 de gener de 1940 va ser destinat com a instructor de vol a un grup de caces de reserva situat a Merseburg._NEWLINE_El dia 1 de maig va ser promogut a Leutnant, alhora que se\'l destinava al Jagdgeschwader 52 el 6 d\'octubre (el seu segon era Leopold Steinbatz). El 14 d\'octubre la seva unitat va ser transferida a Romania, on prengu\xc3\xa9 part en la formaci\xc3\xb3 de pilots en aquell pa\xc3\xads, aliat dels alemanys. A finals de maig de 1941 va ser enviat a Gr\xc3\xa8cia amb un destacament del III./JG-52, per servir de suport a la prevista invasi\xc3\xb3 alemanya de Creta. Durant aquell per\xc3\xadode prengu\xc3\xa9 part en nombroses missions d\'atac a terra. _NEWLINE_Despr\xc3\xa9s de la batalla, la seva unitat va ser enviada de nou a Romania, com a etapa pr\xc3\xa8via abans de marxar cap a un aer\xc3\xb2drom als territoris de la Uni\xc3\xb3 Sovi\xc3\xa8tica ja ocupats durant l\'Operaci\xc3\xb3 Barbarroja. El 4 d\'agost de 1941 va aconseguir la seva primera vict\xc3\xb2ria a\xc3\xa8ria, un Polikarpov I-16 durant una missi\xc3\xb3 d\'escorta de Stukas a la rodalia de K\xc3\xadev. A l\'octubre ja havia aconseguit 12 vict\xc3\xb2ries, i el 24 de gener de 1942 rebria la Creu de Cavaller de la Creu de Ferro per la seva 45a vict\xc3\xb2ria. En poc temps havia aconseguit una xifra impressionant d\'\xc3\xa8xits, abatent 48 avions enemics en nom\xc3\xa9s 3 setmanes. El 14 de maig va aconseguir 8 vict\xc3\xb2ries en un \xc3\xbanic dia, i el 17 de maig va afegir les Fulles de Roure a la seva Creu de Cavaller en honor a les seves 104 vict\xc3\xb2ries. Nom\xc3\xa9s dos dies despr\xc3\xa9s rebria les Espases, tot i que nom\xc3\xa9s havia afegit dues vict\xc3\xb2ries m\xc3\xa9s al seu compte._NEWLINE_A partir d\'agost recolz\xc3\xa0 el Heeresgr\xc3\xbcppe S\xc3\xbcd en el seu avan\xc3\xa7 cap a Stalingrad. Hermann Graf va ser el primer pilot de ca\xc3\xa7a de la hist\xc3\xb2ria en arribar a les 200 vict\xc3\xb2ries, quan el 26 de setembre va abatre els seus enemics n\xc3\xbamero 200, 201 i 202 a la mateixa vertical de l\'aer\xc3\xb2drom de Pitomnik, prop de Stalingrad. Com a conseq\xc3\xbc\xc3\xa8ncia, va ser promogut a Hauptmann i va afegir els Diamants a la seva Creu de Cavaller, sent en cinqu\xc3\xa8 pilot de la Luftwaffe en aconseguir-ho. Poc despr\xc3\xa9s se li orden\xc3\xa0 no tornar a volar en vols operatius, ja que l\'OKW estava preocupat pels danys morals que es produirien en cas de ser abatut (feia poc que havia mort un altre as de l\'aviaci\xc3\xb3, Hans-Joachim Marseille.)_NEWLINE_A inicis de 1943 Graf, ara ja un major, va ser enviat a Fran\xc3\xa7a per comandar el Erg\xc3\xa4nzungs-Jagdgruppe Ost, una escola de vol avan\xc3\xa7ada per a pilots de ca\xc3\xa7a, amb seu prop de Bordeus. El 21 de juny va ser nomenat comandant del Jagdgruppe 50, una unitat de caces de gran al\xc3\xa7ada per combatre l\'amena\xc3\xa7a dels Mosquitos de la RAF._NEWLINE_El 1943, Graf us\xc3\xa0 la seva fama i la seva influ\xc3\xa8ncia per salvar als millors jugadors de futbol del servei al front, fent-los transferir al JGr 50, sota el pretext que necessitava experts t\xc3\xa8cnics. Fund\xc3\xa0 un equip propi de la Luftwaffe, els Rote J\xc3\xa4ger (ca\xc3\xa7adors roigs), que gaud\xc3\xad de certa popularitat al Tercer Reich. Entre els seus jugadors estava Fritz Walter, futur capit\xc3\xa0 de l\'equip alemany guanyador de la Copa del M\xc3\xb3n de 1954._NEWLINE_To i que havia sigut preservat dels combats per motius propagand\xc3\xadstics, tamb\xc3\xa9 va ser el primer dels pilots exclosos que hi torn\xc3\xa0, donada la manca de pilots a Alemanya. Durant la seva estada al JGr 50, Graf va abatre 3 avions m\xc3\xa9s, incloent dos bombarders B-17 Flying Fortress. A l\'octubre, la unitat va ser desbandada per G\xc3\xb6ring i absorbida al I./JG 301, sent Graf nomenat a  Oberst i nomenat Geschwaderkommodore del JG 11 l\'11 de novembre. El JG11 estava encarregat de la defensa del Reich, i tot i que tenia prohibit volar en missions operatives, durant els 4 mesos seg\xc3\xbcents Graf va abatre 6 avions m\xc3\xa9s._NEWLINE_El 29 de mar\xc3\xa7 de 1944, Graf va abatre un P-51 Mustang, i en la confusi\xc3\xb3 de la lluita que segu\xc3\xad esquiv\xc3\xa0 un altre. Aconsegu\xc3\xad saltar, per\xc3\xb2 result\xc3\xa0 ferit i va haver de passar algun temps a l\'hospital. Despr\xc3\xa9s de recuperar-se, l\'1 d\'octubre va ser nomenat Kommodore de la seva vella unitat, el JG 52, que encara operava al Front Oriental. Amb les forces alemanyes en retirada, en aquesta ocasi\xc3\xb3 Graf no va tenir possibilitat de participar en els combats aeris. Malgrat tot, va aconseguir fer pujar el seu marcador fins a les 212 vict\xc3\xb2ries abans de rendir-se als americans el 8 de maig de 1945. Graf desobe\xc3\xad les ordres del General Hans Seidemann, que els havia ordenat a ell i a Erich Hartmann que volessin cap al sector brit\xc3\xa0nics per evitar ser capturats pels sovi\xc3\xa8tics. Graf prefer\xc3\xad rendir la seva unitat a la 90a Divisi\xc3\xb3 d\'Infanteria a Pilsen (Txecoslov\xc3\xa0quia)._NEWLINE_De les seves 212 vict\xc3\xb2ries, 10 van ser a l\'oest, i 6 d\'elles contra bombarders pesats.\n_START_SECTION_\nDespr\xc3\xa9s de la guerra\n_START_PARAGRAPH_\nSi b\xc3\xa9 la JG 52 s\'havia rendit a una unitat americana, en virtut d\'un acord signat entre sovi\xc3\xa8tics i americans, la majoria dels seus integrants van ser lliurats als sovi\xc3\xa8tics. Havent estat distingit per la m\xc3\xa0quina propagand\xc3\xadstica alemanya, Graf era una pe\xc3\xa7a cobejada pels sovi\xc3\xa8tics. Graf i Hartman van ser deportats al camp de presoners de Griazovets, a la rodalia de Moscou, i com que ambd\xc3\xb3s eren receptors de la Creu de Cavaller amb Fulles de Roure, Espases i Brillants, van ser objecte de grans pressions exercides per l\'NKVD perqu\xc3\xa8 reconeguessin la culpabilitat de la Wehrmacht en les vexacions i els crims que s\'havien com\xc3\xa8s contra els ciutadans sovi\xc3\xa8tics durant la guerra. Si b\xc3\xa9 Hartmann no va cedir (la qual cosa li comport\xc3\xa0 uns 10 anys d\'estada als camps sovi\xc3\xa8tics), Graf ced\xc3\xad molt aviat, reconeixent p\xc3\xbablicament que la guerra va ser un error. A m\xc3\xa9s, ingress\xc3\xa0 a la BDO, la Federaci\xc3\xb3 d\'Oficials Alemanys que col\xc2\xb7laborava amb l\'Ex\xc3\xa8rcit Roig. Va ser alliberat el 29 de desembre de 1949. Aquest prompte alliberament (molt anterior a la resta de pilots alemanys), el seu retorn a Alemanya i el reconeixement p\xc3\xbablic li comportaren l\'exclosi\xc3\xb3 de l\'associaci\xc3\xb3 d\'antics pilots de ca\xc3\xa7a (Kameradschaftsbund der Jagdflieger), a m\xc3\xa9s del fet que planeg\xc3\xa9s sobre ell la sospita (falsa) que era un espia sovi\xc3\xa8tic. Aix\xc3\xb2 augment\xc3\xa0 a causa de la publicaci\xc3\xb3 d\'un llibre titulat "Dic la Veritat", publicat per un altre as de l\'aviaci\xc3\xb3 alemany i presoner de guerra sovi\xc3\xa8tic, Hans "Assi" Hahn._NEWLINE_El 1965 se li diagnostic\xc3\xa0 la malaltia de Parkinson, i mor\xc3\xad a casa seva, a Engen, el 4 de novembre de 1988.'